CELEX: 22021D2323
Language: mt
Date: 2021-12-21 00:00:00
Title: Deċiżjoni Nru 2/2021 tal-Kunsill tas-Sħubija stabbilit mill-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra tal-21 ta’ Diċembru 2021 fir-rigward tal-estensjoni tal-perjodu interim li matulu r-Renju Unit jista’ jidderoga mill-obbligu li jħassar id- tar-Reġistru tal-Ismijiet tal-Passiġġieri tal-passiġġieri wara t-tluq tagħhom mir-Renju Unit [2021/2323]

29.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 467/6
               
            
         DEĊIŻJONI Nru 2/2021 TAL-KUNSILL TAS-SĦUBIJA STABBILIT MILL-FTEHIM DWAR IL-KUMMERĊ U L-KOOPERAZZJONI BEJN L-UNJONI EWROPEA U L-KOMUNITÀ EWROPEA TAL-ENERĠIJA ATOMIKA, MINN NAĦA WAĦDA, U R-RENJU UNIT TAL-GRAN BRITTANJA U L-IRLANDA TA’ FUQ, MIN-NAĦA L-OĦRA
         tal-21 ta’ Diċembru 2021
         fir-rigward tal-estensjoni tal-perjodu interim li matulu r-Renju Unit jista’ jidderoga mill-obbligu li jħassar id- tar-Reġistru tal-Ismijiet tal-Passiġġieri tal-passiġġieri wara t-tluq tagħhom mir-Renju Unit [2021/2323]
         IL-KUNSILL TAS-SĦUBIJA,
         Wara li kkunsidra l-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra (il-“Ftehim dwar il-Kummerċ u l-Kooperazzjoni”), u b’mod partikolari l-Artikolu 552 tiegħu,
         Billi:
         
                     (1)
                  
                  
                     L-Artikolu 552(4) jipprevedi li r-Renju Unit għandu jħassar id-data tar-Reġistru tal-Ismijiet tal-Passiġġieri (minn hawn ’il quddiem: “PNR”) tal-passiġġieri wara t-tluq tagħhom mir-Renju Unit sakemm valutazzjoni tar-riskju ma tindikax il-ħtieġa li tinżamm tali data tal-PNR.
                  
               
                     (2)
                  
                  
                     L-Artikolu 552(11) jipprovdi li r-Renju Unit jista’ jidderoga mill-paragrafu 4 ta’ dan l-artikolu fuq bażi temporanja għal perjodu interim, sakemm l-aġġustamenti tekniċi jiġu implementati mir-Renju Unit malajr kemm jista’ jkun (minn issa ’l quddiem “perjodu interim”). Matul dan il-perjodu interim, l-awtorità kompetenti tar-Renju Unit għandha tevita l-użu tad-data tal-PNR li għandha titħassar billi tapplika s-salvagwardji addizzjonali għal dik id-data tal-PNR elenkata fl-Artikolu 552(11), il-punti (a)-(d).
                  
               
                     (3)
                  
                  
                     Skont l-Artikolu 552(10), din id-deroga tapplika minħabba ċ-ċirkostanzi speċjali li jipprevjenu lir-Renju Unit milli jagħmel l-aġġustamenti tekniċi meħtieġa biex jittrasforma s-sistemi ta’ pproċessar tal-PNR li r-Renju Unit kien jopera meta d-dritt tal-Unjoni kien japplika għalih f’sistemi li jippermettu li d-data tal-PNR titħassar skont l-Artikolu 552(4) (minn hawn ’il quddiem “ċirkostanzi speċjali”).
                  
               
                     (4)
                  
                  
                     L-Artikolu 552(13) jipprevedi li fejn iċ-ċirkostanzi speċjali jippersistu, il-Kunsill ta’ Sħubija għandu jestendi l-perijodu interim għal sena.
                  
               
                     (5)
                  
                  
                     Ir-Renju Unit ippreżenta lill-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja, skont l-Artikolu 552(12)(b), valutazzjoni dwar jekk iċ-ċirkostanzi speċjali għadhomx jippersistu, flimkien ma’ deskrizzjoni tal-isforzi li saru biex is-sistemi ta’ proċessar tal-PNR tar-Renju Unit jiġu ttrasformati f’sistemi li jippermettu li d-data tal-PNR titħassar f’konformità mal-Artikolu 552(4), u, skont l-Artikolu 552(12)(a), rapport mill-korp amministrattiv indipendenti msemmi fl-Artikolu 552(7) u opinjoni tal-awtorità superviżorja tar-Renju Unit imsemmija fl-Artikolu 525(3) dwar jekk ġewx applikati b’mod effettiv mir-Renju Unit is-salvagwardji previsti fl-Artikolu 552(11), flimkien ma’ rapport mill-awtorità superviżorja tar-Renju Unit irċevut fit-30 ta’ Novembru 2021.
                  
               
                     (6)
                  
                  
                     Il-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja kkunsidra l-valutazzjoni u r-rapport fid-19 ta’ Ottubru 2021 skont l-Artikolu 552(13).
                  
               
                     (7)
                  
                  
                     Il-Partijiet jikkonkludu li ċ-ċirkostanzi speċjali jippersistu.
                  
               ADOTTA DIN ID-DEĊIŻJONI:
         
            Artikolu 1
            Il-perjodu interim li matulu r-Renju Unit jista’ jidderoga mill-obbligu fl-Artikolu 552(4) tal-Ftehim dwar il-Kummerċ u l-Kooperazzjoni huwa estiż sal-31 ta’ Diċembru 2022.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell u f’Londra, il-21 ta’ Diċembru 2021.
            
               
                  Għall-Kunsill tas-Sħubija
               
               
                  Il-Kopresidenti
               
               Maroš ŠEFČOVIČ
               Elizabeth TRUSS